শ্রেষ্ঠ পার্শ্ব অভিনেতা বিভাগে একাডেমি পুরস্কার
শ্রেষ্ঠ পার্শ্ব অভিনেতা বিভাগে একাডেমি পুরস্কার একাডেমি অব মোশন পিকচার আর্টস অ্যান্ড সায়েন্সেস (এএমপিএএস) কর্তৃক প্রদত্ত বাৎসরিক পুরস্কার। এটি চলচ্চিত্রে পার্শ্ব চরিত্রে অভিনেতাদের অসামান্য অভিনয় দক্ষতার জন্য প্রদান করা হয়। প্রথা অনুসারে পূর্ববর্তী বছরের শ্রেষ্ঠ পার্শ্ব অভিনেত্রী এই পুরস্কার বিজয়ীর হাতে তুলে দেন। ১৯৩৭ সালে অনুষ্ঠিত ৯ম একাডেমি পুরস্কার আয়োজনে ওয়াল্টার ব্রেনান কাম অ্যান্ড গেট ইট চলচ্চিত্রে তার অভিনয়ের জন্য প্রথম এই পুরস্কার লাভ করেন। প্রথম দিকে অভিনেতা ও অভিনেত্রী দুই পার্শ্ব চরিত্রের জন্যই প্রতিমূর্তির পরিবর্তে ধাতু নির্মিত ফলক প্রদান করা হত। ১৯৪৪ সালে অনুষ্ঠিত ১৬তম আয়োজনে বিজয়ীদের প্রথম প্রতিমূর্তি প্রদান করা হয়। বর্তমানে এএমপিএএসের অভিনেতা শাখার ভোটের মাধ্যমে মনোনীতদের নির্বাচন করা হয়, এবং যে বা যারা বেশি ভোট পান তারাই এই পুরস্কারের যোগ্য বলে বিবেচিত হন। শুরু থেকে এখন পর্যন্ত মোট ৭৫ জনকে এই পুরস্কার প্রদান করা হয়েছে। ব্রেনান সর্বাধিক তিনবার এই পুরস্কার লাভ করেছেন। ব্রেনান, রবার্ট ডুভল, আর্থার কেনেডি, জ্যাক নিকোলসন, ও ক্লদ রেইন্স সর্বাধিক চারবার এই পুরস্কারের জন্য মনোনয়ন লাভ করেন। বর্তমান বিজয়ী ড্যানিয়েল কালুইয়া জুডাস অ্যান্ড দ্য ব্ল্যাক মেসায়া (২০২০) চলচ্চিত্রে ফ্রেড হ্যাম্পটন চরিত্রে অভিনয়ের জন্য এই পুরস্কার লাভ করেন।